ใช้บัตรเครดิตให้ปลอดภัย
โดย...เม้าท์ คลองเตย
6 ก.พ. 2558

โดย...เม้าท์ คลองเตย
ในโอกาสครบรอบปีที่ 12 ก้าวขึ้นสู่ปีที่ 13 ของหนังสือพิมพ์โพสต์ทูเดย์ กับการเปิดพื้นที่คอลัมน์ใหม่ สรรหาสาระที่เป็นประโยชน์มาให้คุณผู้อ่านได้นำไปใช้ประโยชน์ได้จริงในชีวิตประจำวัน
วันนี้แม่ไม้การเงิน จึงขอนำเสนอเรื่องดีๆ จากการใช้บัตรเครดิตและบัตรเดบิตที่กำลังแพร่หลายมากขึ้นเรื่อยๆ ตามไลฟ์สไตล์ที่เปลี่ยนแปลงไปจากชีวิตอะนาล็อกเป็นชีวิตดิจิทัลของคนทั้งโลก 
แต่ก่อนที่เราจะเปลี่ยนผ่านเข้าสู่เศรษฐกิจดิจิทัลอย่างจริงจัง เราก็คงต้องอยู่กับเทคโนโลยีลูกผสมไปก่อน มีทั้งเอดจ์ 3จี 4จี และอื่นๆ อีกมากมายหลากหลายรูปแบบจนตามกันไม่ทัน
หากกล่าวถึงบัตรเครดิตในขณะนี้ หากจะใช้คงจะต้องควักบัตรออกมาให้แคชเชียร์รับไปชำระค่าสินค้าไปก่อน แต่ในอนาคตอาจจะแค่นำกระเป๋าสตางค์หรือสแกนนิ้วมือ ก็ตัดเงินออกจากบัญชีไปชำระค่าสินค้าได้
แต่กว่าจะถึงจุดนั้น เราอยู่กับปัจจุบันก่อนดีกว่า
การใช้จ่ายผ่านบัตรเครดิตและบัตรเดบิต กำลังเป็นที่นิยมของผู้บริโภคมากขึ้นเรื่อยๆ  เป็นไปตามนโยบายของธนาคารแห่งประเทศไทย (ธปท.) ที่พัฒนาระบบการชำระเงินขึ้น สนับสนุนให้ประชาชนลดการใช้ธนบัตรลง เนื่องจากมีต้นทุนการพิมพ์สูง และกระดาษพิมพ์ธนบัตรก็ต้องนำเข้ามาจากต่างประเทศ
บัตรเครดิต บัตรเอทีเอ็ม หรือบัตรเดบิต จึงถูกเรียกอีกชื่อหนึ่งว่าเงินพลาสติก เมื่อความนิยมใช้เงินพลาสติกเพิ่มขึ้นเรื่อยๆ จำนวนร้านค้าที่รับชำระค่าสินค้าผ่านบัตรก็เพิ่มจำนวนมากขึ้นตามไปด้วย และสถาบันเจ้าของบัตรเครดิตและร้านค้าก็ร่วมกันให้สิทธิประโยชน์และส่วนลดสินค้ามากมายหากใช้จ่ายผ่านบัตรเครดิต
เราจะรู้ได้อย่างไรว่าเราจะปลอดภัยจากการใช้บัตรเครดิตในร้านค้าต่างๆ
ปั๊มน้ำมัน ภัตตาคาร หรือร้านค้าส่วนใหญ่ มักจะนำบัตรเครดิตของลูกค้าไปทำรายการที่เคาน์เตอร์แคชเชียร์ ซึ่งอยู่ห่างจากจุดที่ท่านกำลังซื้อของหรือรับประทานอาหาร และวิธีนี้ก็เป็นวิธีปฏิบัติกันโดยทั่วไป และไม่ใช่เรื่องน่าวิตก
แต่ก็มีหลายครั้งที่เกิดปัญหาขึ้น ในสัปดาห์หน้ามาติดตามกันต่อไปว่า จะมีปัญหาอะไรเกิดขึ้นกับเราบ้าง